CELEX: 62011CN0370
Language: lv
Date: 2011-07-12 00:00:00
Title: Lieta C-370/11: Prasība, kas celta 2011. gada 12. jūlijā — Eiropas Komisija/Beļģijas Karaliste

1.10.2011   
            
            
               LV
            
            
               Eiropas Savienības Oficiālais Vēstnesis
            
            
               C 290/2
            
         Prasība, kas celta 2011. gada 12. jūlijā — Eiropas Komisija/Beļģijas Karaliste
   (Lieta C-370/11)
   2011/C 290/02
   Tiesvedības valoda — franču
   
      Lietas dalībnieki
   
   
      Prasītāja: Eiropas Komisija (pārstāvis — W. Mölls)
   
      Atbildētāja: Beļģijas Karaliste
   
      Prasītājas prasījumi:
   
   Eiropas Komisijas prasījumi Tiesai ir šādi:
   
               —
            
            
               atzīt, ka, neatceļot noteikumus, saskaņā ar kuriem peļņai, kas gūta, atpērkot tādu kolektīvo ieguldījumu uzņēmumu akcijas, kuriem nav izsniegtas atļaujas atbilstoši Direktīvai 85/611/EEK (1), ja šie uzņēmumi ir reģistrēti Beļģijā, neuzliek nodokļus, kamēr peļņai, kas gūta, atpērkot šādu uzņēmumu akcijas, ja tie ir reģistrēti Norvēģijā vai Islandē, nodokļus uzliek, Beļģijas Karaliste nav izpildījusi Līguma par Eiropas Ekonomikas zonu 36. un 40. pantā noteiktos pienākumus;
            
         
               —
            
            
               piespriest Beļģijas Karalistei atlīdzināt tiesāšanās izdevumus.
            
         
      Pamati un galvenie argumenti
   
   Komisija apgalvo, ka attiecīgās valsts tiesību normas atturot Beļģijas rezidentus ieguldīt kolektīvo ieguldījumu uzņēmumos Norvēģijā un Islandē, jo uz peļņu, kas gūta, atpērkot minēto uzņēmumu akcijas, nevarot attiecināt atbrīvojumu no nodokļa, kas tiek piemērots peļņai, kura gūta, atpērkot Beļģijā reģistrētu kolektīvo ieguldījumu uzņēmumu akcijas.
   Komisija uzver, ka šāda atšķirīga attieksme ierobežojot brīvu kapitāla apriti, kas garantēta EEZ līguma 40. pantā. Tāpat tā ierobežojot arī pakalpojumu sniegšanas brīvību, un tādējādi esot pārkāpts EEZ līguma 36. pants.
   Atbildot uz Beļģijas iestāžu paustajiem iebildumiem, Komisija, pirmkārt, norāda, ka Beļģijas tiesību aktos paredzētās atšķirības Eiropas Savienībā reģistrēto kolektīvo ieguldījumu uzņēmumu kategorijas ietvaros, proti, atkarībā no tā, vai tām ir vai nav izsniegta atļauja atbilstoši Direktīvai 85/611/EEK, nav šīs prasības priekšmets. Otrkārt un treškārt, Komisija iebilst pret argumentāciju, saskaņā ar kuru iepriekš minētie pasākumi esot attaisnojami ar iemesliem, kas saistīti ar fiskālās uzraudzības efektivitāti vai informācijas apmaiņas mehānismu neesamību. Šajā kontekstā Komisija konstatē, ka Beļģija, Norvēģija un Islande ir ratificējušas ESAO un Eiropas Padomes vadībā izstrādāto Konvenciju par savstarpēju administratīvo palīdzību nodokļu jautājumos un ka līgumos par dubultu nodokļu uzlikšanu, kuri ir noslēgti starp Beļģiju un, respektīvi, Norvēģiju un Islandi, ir paredzēti šo valstu informācijas apmaiņas mehānismi.
   
      (1)  Padomes 1985. gada 20. decembra Direktīva 85/611/EEK par normatīvo un administratīvo aktu koordināciju attiecībā uz pārvedamu vērtspapīru kolektīvo ieguldījumu uzņēmumiem (PVKIU), OV L 375, 3. lpp.